Man kritiek ná Mumford-konsertDavid Steyn (voor) saam met sy broers, Herman en Pieter, en Pieter se vriendin enkele ure voor die ongeluk gebeur het. Foto: Facebook David Steyn (32), ŉ lektor by die Midrand Graduate Institute, is tans onder verdowing in die Netcare Milpark-hospitaal. Hy het erge harsingskudding, verskeie frakture in sy bene en snywonde aan sy gesig en arms opgedoen. Sy neus is ook gebreek. Herman, David se tweelingbroer, het Dinsdag aan Maroela Media gesê dat hy, David en ŉ groep vriende Sondag die Mumford and Sons-konsert by die Voortrekker Monument gaan kyk het. Ná die konsert het duisende konsertgangers by die monument se perseel uitgestroom na buite. Volgens Herman het hy ŉ rygeleentheid saam met vriende gekry. David het egter saam met twee van sy kollegas in Eeufeesweg opgestap in die rigting van die Heartfelt Arena waar hulle ŉ taxi sou kry. “Hulle het oor die brug gestap wat oor Trichardtweg loop om aan die ander kant van die pad vir die taxi te wag. Daar was geen ligte nie en ook geen versperrings langs die brug nie. David het afgeval tot op die teerpad onder,” het hy gesê. “Ek verwag dat mense seker dadelik sal dink dat David gedrink het, maar ons het nie gedrink nie, omdat die rye by die kroeg te lank was. Ons het besluit om eerder gaskoeldrank te koop en nie ons hele aand in ŉ ry te spandeer nie.” Herman het gesê paramedici het David op die toneel gestabiliseer voordat hy per helikopter na die hospitaal geneem is. “Hy sal vir die volgende drie tot vyf dae onder verdowing gehou word. Dit sal nou gevaarlik vir hom wees om te beweeg en hy sal ook erge pyn ervaar as hy by sy bewussyn moet wees,” het hy gesê. Die Steyn-familie is nou op soek na nog ooggetuies van die ongeluk. Volgens Herman het David se kollegas wel gesien hoe hy val, maar daar was ook baie ander mense op die brug. Daar moet dus nog mense wees wat die ongeluk sien gebeur het. Hy het gesê die familie is tans besig om raad in te win oor moontlike verdere stappe.